天申節放生
作者：王十朋
朝代：宋

paragraphs: 夫子釣不綱，仁心戒盡物。
君子遠庖厨，孟軻論仁術。
生魚舍子産，獸網祝天乙。
於牣文王沼，靈德壽周室。
唐置放生池，天下八十一。
至今湖州碑，輝耀魯公筆。
我宋仁如天，神武而不殺。
華夏及蠻貊，卵胎暨化濕。
皆歸好生德，惟恐一物失。
清源號佛國，此典胡獨缺。
耽耽舉子場，馥馥荷華隰。
誕節逢千秋，錫宴遍郡邑。
何以壽吾君，故事修遺逸。
魚鼈族至微，端頼尺水活。
况茲十畝池，中含千里闊。
郭索行草泥，玄夫巢蓮葉。
長鬚及衆鱗，巨細各儔匹。
圉圉復洋洋，生意俱可必。
永逃數罟憂，咸被中孚吉。
中有六六魚，聊茲友螾蛭。
一朝得雲雨，龍門變凡質。
歲旱當作霖，莫忘池中日。